## *lav4e* Образец № 1

 **Съгласно чл. 71, ал. 1 от ЗУО**

 **РЕПУБЛИКА БЪЛГАРИЯ**

 **Министерство на околната среда и водите**

 РЕГИОНАЛНА ИНСПЕКЦИЯ ПО ОКОЛНАТА СРЕДА И ВОДИТЕ - гр. Пловдив

**РЕШЕНИЕ**

**№ 09 – ДО – 1154 - 00 от 25.03.2020 год.**

На основание чл. 71, ал. 1, във връзка с чл. 35, ал. 1, т. 1 от Закона за управление на отпадъците (ЗУО) и във връзка със заявление № УО - 385 от 24.02.2020 год. и КП № 0009610 от 11.03.2020 год.

**РАЗРЕШАВАМ**

**на**

**ОБЩИНА АСЕНОВГРАД**

**І. Да извършва дейности по третиране на отпадъци на следните площадки:**

1. **Площадка № 1:** - „ПСОВ – Асеновград с инсталация за оползотворяване на биогаз“.

* 1. С местонахождение: Област Пловдив, община Асеновград, гр. Асеновград, УПИ 2.21 за пречиствателна станция /отпадъчни води//ПИ КИ № 99087.2.29/ по КК на квартал Горни Воден, местност „Чайкъра“, с площ 51345 кв.м.
	2. Видът (кодът и наименованието), количеството, произходът на отпадъците и дейностите по третиране са посочени в следната таблица:

|  |  |  |  |  |
| --- | --- | --- | --- | --- |
| **№** | **Вид на отпадъка**  | **Дейности,****кодове**  | **Количество****(тон/год.)** | **Произход** |
| **Код** | **Наименование** |
| **1** | **2** | **3** | **4** | **5** |
|  | 19 07 03 | Инфилтрат от депа за отпадъци, различен от упоменития в 19 07 02 | **D8** – Биологично третиране, непосочено на друго място в настоящото приложение, водещо до образуване на крайни съединения или смеси, които се обезвреждат чрез някоя от дейностите с кодове D1 – D12;**D15** –Съхраняване до извършване на някоя от дейностите с кодове D1 – D14, с изключение на временното съхраняване на отпадъците на площадката на образуване до събирането им (\*\*\*). | 7000 | Инфилтратни води, получени от физически и юридически лица |
|  | 19 08 05 | Утайки от пречистване на отпадъчни води от населени места | **R3 –** Рециклиране/възстановяване на органични вещества, които не са използване като разтворители, включително чрез компостиране и други процеси на биологична трансформация (\*\*)**R 12 –** Размяна на отпадъци за подлагане на някоя от дейностите с кодове R1 – R11. Този код включва предварителни дейности преди оползотворяването, включително предварителна обработка като сушене, уплътняване, прегрупиране преди подлагане на някоя от дейностите с кодове R1 – R11 (смесване). | 30000 | От собствената дейност |
|  | 20 03 04 | Утайки от септични ями | **D8** – Биологично третиране, непосочено на друго място в настоящото приложение, водещо до образуване на крайни съединения или смеси, които се обезвреждат чрез някоя от дейностите с кодове D1 – D12;**D13** – Прегрупиране или смесване преди подлагане на някоя от дейностите с кодове D1 – D12; **D15** –Съхраняване до извършване на някоя от дейностите с кодове D1 – D14, с изключение на временното съхраняване на отпадъците на площадката на образуване до събирането им. | 5000 | От физически и юридически лица |

**II. Mетоди и технологии за третиране на отпадъците по видове дейности, вид и капацитет на съоръженията:**

Пречиствателна станция за отпадни води – гр. Асеновград да е изградена с цел пречистване на отпадъчни води, формирани на територията на гр. Асеновград. Отпадъчните води, да постъпват в пречиствателната станция посредством изградена канализационна система на населеното място.

За домакинствата, които не са свързани с канализационната система на гр. Асеновград да е предвидено приемане на отпадъчни води от септичните им ями. Отпадъчните води и утайки от септични ями да се доставят посредством закрити съдове – цистерни, които да се изпускат в системата на пречистване в определен пункт от технологичния процес – входни съоръжения, разположени преди фините решетки, където да се смесват с постъпващите отпадъчни води от градската канализация.

Пречиствателният процес да се осъществява на два основни етапа – механично и биологично пречистване.

**1. Механично пречистване**

 Да се постига посредством следните съоръжения:

* **Чакълозадържател.**

Да служи за улавяне на камъчета или чакъл носени при дъжд от канализацията, които биха компрометирали работата на механизираните решетки.

* **Груби решетки.**

Да се използват за механизирано почистване на отпадъчните води от среден размер груби фракции.

* **Фини решетки.**

Да се предвиждат за улавяне на фини материали от постъпилите отпадъчни води, които да се транспортират с шнеков транспортьор до компактиращо устройство. Там да се промиват и компактират, след което да се складират в контейнери, да се обеззаразяват с хидратна вар, след което да се извозват на депо за битови отпадъци.

* **Аериран пясъкозадържател и маслоуловител.**

Отстраняването на пясъка и мазнините да се извършва в аериран пясъкозадържател. Ефектното отстраняване на пясъчните частици е необходимо условие за добрата експлоатация на метантанка. Утаените пясъчни частици да се отстраняват и да се промиват в канал, от който помпено пясъчния пулп да се отвежда в инсталация за промиване и класифициране на пясъка (класификатор за пясък).

* **Класификатор за пясък**.

Да се извършва промиване и класифициране на пясъка и отстраняване на органичните материи от задържания пясък и да се разделя пясъка от водата. Класификаторът да подава промития и обезводнен пясък в контейнери за пясък. Отстраненият пясък да се транспортира на депо.

* **Маслоуловител/Мазниноуловител.**

Предвид характерното въртеливо движение на отпадъчните води в аерирания пясъкозадържател, мазнините да се отделят и задържат в камерата за мазнини. Задържаните мазнини да се пробутват и съхраняват в шахта за мазнини. Мазнините да се задържат в шахтата до отстраняването им, където да се препомпват към утайкоуплътнител и оттам към резервоар за смесена утайка преди метантанк, тъй като те са напълно подходящи за разграждане и имат високо енергийно съдържание.

 **2. Биологично пречистване**

 Да се постига се посредством следните методи и съоръжения:

* **Анаеробен реактор** – да осигурява условия за биологично отстраняване на фосфор.
* **Разпределителна камера към биобасейна** – да гарантира равномерно натоварване на утайката във всяка секция.
* **Биобасейни**

Биологичното пречистване да се постига чрез действието на система с активни утайки в биобасейни. Биобасейните да са бутален тип с каскадна денитрификация, да са снабдени с въздухопровод/дифузорна система за доставяне на необходимия за аеробния процес въздух.

* **Въздуходувна станция към биобасейна.**

Кислородът за биологичните реактори да се доставя с помощта на ротационни въздуходувки - 4 работни и 1 резервна, с регулиране на оборотите.

* **Разпределителна камера към вторични утаители** – да осигурява равномерно разпределение на биологично пречистената вода към трите вторични утаителя.
* **Вторични утаители** – да осигуряват ефективно отстраняване на утайката.
* **Обеззаразяване на пречистената вода.**

Според българското законодателство да се осигури обеззаразяване на пречистената вода в случай на епидемия, преди постъпването и във водоприемника.

* **Третиране на утайките**

Съгласно одобрената технологична схема излишната активна утайка, която се отделя в процеса на пречистване да се стабилизират анаеробно.

* **Анаеробно разграждане на утайките в метантанк и съоръжения за затопляне на утайката.**

Анаеробното стабилизиране на смесената първична и излишна уплътнени утайки да се извършва в Метантанк. Да се извършва добра хомогенизация на постъпващата в метантанка утайка, посредством механичен миксер. Утайката да се изважда от метантанка чрез изместване под хидростатичен натиск. На нейно място, в метантанка да постъпват съответните нови порции сурова утайка. Тоест изнесеният обем утайки да е равен на внесеният. Процесът на разграждане да се контролира чрез измерване на температурата и pH-стойността. За правилно протичане на процеса на разграждане на утайката, вътре в метантанка да се поддържа постоянна температура в граници - 36 - 380С. За целта да е инсталиран отоплителен кръг.

* **Утилизация на добивания газ от метантанка.**

Чрез анаеробния процес на гниене, при биохимичното разграждане на летливите твърди вещества се отделя биогаз. Газът да се отвежда от метантанка през газовия купол. В него да е монтирано цялото предпазно оборудване, осигуряващо безопасен процес на изгниване и безопасно боравене с газа. Отведеният от метантанка газ да се насочва към когенератор, преминавайки по пътя си през съответните подготвителни системи за пречистване /газоочистваща система/. С оглед оптимизиране на процесът на изгниване на утайката, захранването на метантанка да е в почти непрекъснат режим.

* **Силоз за изгнили утайки**

От резервоара утайката да се подава към машините за обезводняване посредством помпи.

* **Механично обезводняване на стабилизираната утайка.**

Да се постига чрез съоръжения за механично обезводняване. Обезводняването да е посредством декантационна центрофуга.

* **Изсушителни полета за съхранение на утайката**

За допълнително обезводняване и дезинфекция на утайката, с помощта на слънчевата светлина да са предвидени изсушителни полета. Допълнително изсушаване на утайката да се постига чрез изпаряването от изложената на въздуха повърхност. Изсушителните полета да служат и като депо за съхранение на утайка за около 6 месеца.

**III. Условия, при които да се извършват дейностите по третиране на отпадъци:**

**1.** Предаването и/или приемането за последващо третиране на отпадъците, включени в настоящото решение да се извършва само въз основа на писмен договор с лица, притежаващи документ по чл. 35 от Закона за управление на отпадъците /ЗУО/, (*Обн. ДВ. бр. 53 от 13.07.2012г., с посл. изм. и доп.*) за отпадъци със съответния код, съгласно наредбата по чл. 3 от ЗУО, както следва:

* разрешение или комплексно разрешително за дейности с отпадъци по чл. 35, ал. 1 от ЗУО;
* регистрационен документ за дейности с отпадъци по чл. 35, ал. 2, т. 3-5 от ЗУО;
* регистрационен документ за събиране и транспортиране на отпадъци или регистрация за дейност като търговец или брокер, когато същите имат сключен договор с лица, притежаващи разрешителен или регистрационен документ по чл. 35, ал. 1, съответно по чл. 35, ал. 2, т. 3-5 от ЗУО.

**2.** Площадката на която Община Асеновград извършва дейност по третиране на отпадъци да отговаря на следните изисквания:

* Да e разположена в област Пловдив, община Асеновград, гр. Асеновград, УПИ 2.21 за пречиствателна станция /отпадъчни води//ПИ КИ № 99087.2.29/ по КК на квартал Горни Воден, местност „Чайкъра“, с площ 51345 кв.м.
* Да е изградена, оборудвана и да се експлоатира, съгласно изискванията към площадките за третиране на отпадъци, регламентирани в Приложение № 2 от Наредбата за третиране и транспортиране на производствени и опасни отпадъци (ПМС 53/1999 год. – ДВ бр. 29/99г.), както и съгласно изискванията на Наредба № Iз-1971 от 2009 г. за строително-техническите правила и норми за осигуряване на безопасност при пожар (обн., ДВ, бр. 96 от 2009 г.; с посл. изм. и доп.);
* Да се намира в терен с ограничен достъп и осигурена денонощна охрана и 24-часово видео наблюдение;
* Да е оградена, с ясни надписи за предназначението, вида на отпадъците, които се третират в нея, оператора, който я експлоатира и работното време;
* Да е с трайна настилка (бетон, асфалтобетон или др.), която осигурява възможност за почистване и дезинфекция за защита на почвата от замърсяване
* Всички реални и евентуални приемници на течни отпадъци да бъдат изолирани с непропускащо покритие ;
* Да се извършва периодичен контрол и отчетност за изправността на покритията;
* Да е с обособена и оборудвана вътрешна площадка за престой на колите по време на извършване на дейностите по товарене и разтоварване на отпадъците, която да е възможно най-близо до инсталацията, както и с устройства за безаварийно изпомпване и/или източване на течни отпадъци;
* На входа да е изграден контролен пункт, чрез който да се осъществява входящ/изходящ контрол;
* Да е оборудвана с везна за измерване на теглото на приеманите и предаваните отпадъци;
* Да се обособят участъци с достатъчна вместимост на резервоарите/басейните за разделното събиране и временно съхранение на различните по вид, състав и свойства отпадъци, формирани от дейността на оператора на площадката, като местата и съдовете за временно съхраняване на различните по вид отпадъци да са означени с табели за съответния код отпадък и разположени на достатъчно големи разстояния едни от други;
* Да е пожарообезопасена чрез достатъчeн брой подходящи пожарогасители;
* В непосредствена близост до площадката да има наличност на достатъчни количества адсорбенти (пръст, пясък и др.), които да бъдат използвани при необходимост за задържане и ограничаване на евентуални разливи от течни отпадъци;
* Местоположението на съоръженията за третиране на отпадъци и обслужващите сгради да се определят при спазване на противопожарните строително-технически норми (ПСТН), санитарно-хигиенните изисквания и нормативно установените сервитути на елементите на техническата инфраструктура, при осигуряване на най-кратки комуникационни и технологични връзки. Когато площадките за дейности и/или операции за третиране на производствени отпадъци се предвиждат на мястото на образуването им, да се включват в инфраструктурата на предприятието.
* Всички приети, както и формираните от дейността отпадъци, да се съхраняват на територията на площадката, съгласно **посочената площ от 51345 кв.м.**

**Забранява се:**

* Смесването на опасни отпадъци с неопасни отпадъци;
* Смесването на опасни отпадъци с други вещества, включително разреждането на опасни отпадъци;
* Смесването на отпадъци с други такива, което ще възпрепятства тяхното оползотворяване;
* Оползотворяването и/или обезвреждането на какъвто и да било друг отпадък, освен посочените в настоящето Разрешение;
* Нерегламентираното изхвърляне на отпадъци;
* Изгарянето на отпадъци или всяко друго нерегламентирано обезвреждане, освен временното им съхранение до предаването им за последващо третиране, рециклиране, оползотворяване и или обезвреждане на фирми, притежаващи необходимото разрешение и мощности за това.

**3.** Дейностите по третиране на отпадъци да отговарят на изискванията, описани в точка ІІ. Mетоди и технологии за третиране на отпадъците по видове дейности, вид и капацитет на съоръженията.

**Разрешените дейности с отпадъци да са:**

**D8** – Биологично третиране, непосочено на друго място в настоящото приложение, водещо до образуване на крайни съединения или смеси, които се обезвреждат чрез някоя от дейностите с кодове D1 – D12;

**D13** – Прегрупиране или смесване преди подлагане на някоя от дейностите с кодове D1 – D12;

**D15** –Съхраняване до извършване на някоя от дейностите с кодове D1 – D14, с изключение на временното съхраняване на отпадъците на площадката на образуване до събирането им.

**R 3** - Рециклиране/възстановяване на органични вещества, които не са използвани като разтворители, включително чрез компостиране и други процеси на биологична трансформация;

**R 12 –** Размяна на отпадъци за подлагане на някоя от дейностите с кодове R1 – R11. Този код включва предварителни дейности преди оползотворяването, включително предварителна обработка като сушене, уплътняване, прегрупиране преди подлагане на някоя от дейностите с кодове R1 – R11.

**4.** Да се уведомят компетентните органи за предстоящи промени на технологичните процеси, които биха довели до изменение в количеството или вида на образуваните отпадъци.

**5.** Да се води отчетност и да се предоставя информация съгласно изискванията на наредбата по чл. 48, ал. 1 от ЗУО, Наредба № 1 за реда и образците, по които се предоставя информация за дейностите по отпадъците, както и реда за водене на публични регистри (*ДВ, бр.51/2014 г., изм. ДВ. бр.51 от 19 Юни 2018г*.).

**6.** Измерването на количествата на постъпващите и на формираните отпадъци да се извършва поотделно за всеки вид отпадък, по кодове и наименование съгласно изискванията на Наредба №2 за класификация на отпадъците (*ДВ, бр.66/2014 г*.).

**7.** Да се осъществява периодичен контрол на ферментационния продукт, органичния почвен подобрител или стабилизираната органична фракция посредством аналитични изпитвания, осъществявани от акредитирана лаборатория:

* изпитванията да се извършват и документират в съответствие с условията и по реда на Наредбата за разделно събиране на биоотпадъци и третиране на биоразградимите отпадъци (ДВ, бр.11/2017 г.) и Наредба за реда и начина за оползотворяване на утайки от пречистването на отпадъчни води чрез употребата им в земеделието (*Приета с ПМС № 201 от 4.08.2016 г., обн., ДВ, бр. 63 от 12.08.2016 г.*).

**8**. Въз основа на резултатите от аналитичните изпитвания и данните за произхода и технологията на образуване операторът да посочи предполагаемата допустимост или изключване на изследвания ферментационен продукт или органичен почвен подобрител за една или повече области за употреба.

**9.** Да се осигурят площи и съдове за съхранениена достатъчно количествоферментационен продукт, органичен почвен подобрител или стабилизирана органична фракция до предаването му/и за последващо третиране като отпадък по реда на чл. 8, ал. 1 от ЗУО, или пускането му/и на пазара като продукт, съгласно изискванията на чл. 17, ал. 1 от Наредбата за разделно събиране на биоотпадъци и третиране на биоразградимите отпадъци (*ДВ, бр.11/2017 г*.).

**10.** Да се предприемат необходими мерки за недопускане на разпространението на неприятни миризми извън границите на работните площадки на „ПСОВ – Асеновград с инсталация за оползотворяване на биогаз“.

**11.** Притежателят на решението е длъжен да осигурява неограничен достъп на компетентния орган за инспекция и контрол на отчетността, за спазване на нормативните изисквания за третиране на отпадъците и условията, поставени в Решението.

**12.** При извършване на дейностите на площадката, отговорните лица да осигуряват необходимите мерки за предотвратяване на аварийни ситуации.

**13.** Да се спазват стриктно изискванията на Закона за управление на отпадъците (*ДВ. бр. 53/2012 год., посл. изм. и доп., ДВ, бр. 25/26.03.2019 г.*), както и други нормативни актове, отнасящи се за дейността.

**14. Забранява се** **превишаване** напроизводственият капацитет на биогаз инсталацията над 100 тона входяща суровина (отпадък) на ден.

***Решението може да се обжалва чрез директора на РИОСВ пред Министъра на околната среда и водите и/или пред Административен съд в района, на който е постоянният адрес или седалището на Възложителя, в 14-дневен срок от съобщаването му на заинтересованите лица и организации по реда на Административнопроцесуалния кодекс.***

**ДИРЕКТОР НА РИОСВ ..........................................**

 **/ ИНЖ. ДЕСИСЛАВА ГЕОРГИЕВА /**